b'\n_START_ARTICLE_\nTeini-ik\xc3\xa4iset mutanttininjakilpikonnat\n_START_SECTION_\nLuominen\n_START_PARAGRAPH_\nSarjakuvan hahmot ovat nelj\xc3\xa4 mutatoitunutta kilpikonnaa, jotka ovat koulutettuja ninjutsun taidossa. Alkuper\xc3\xa4inen Eastmanin ja Lairdin sarjakuva oli tietyll\xc3\xa4 kunnioituksella Marvel-sarjakuvia parodioiva teos, mutta my\xc3\xb6hemmin Mark Freedmanin my\xc3\xb6t\xc3\xa4 mutanttikilpikonnien kaupallinen potentiaali ymm\xc3\xa4rrettiin, kun h\xc3\xa4n onnistui tekem\xc3\xa4\xc3\xa4n Playmate Toys -leluyhti\xc3\xb6n kanssa sopimuksen lelujen tuottamisesta. Yhti\xc3\xb6 kuitenkin suostui vain mik\xc3\xa4li Turtlesista teht\xc3\xa4isiin animaatiosarja. Freedman otti yhteytt\xc3\xa4 muutamiin animaattoreihin ja sai Fred Wolfin tuottamaan aluksi viisiosaisen minisarjan. Vuotta my\xc3\xb6hemmin Freedman suostutteli Archie Comicsin tekem\xc3\xa4\xc3\xa4n varta vasten lapsille suunnatun sarjakuvan. Sek\xc3\xa4 alkuper\xc3\xa4inen ett\xc3\xa4 lapsille suunnattu sarjakuva on saatavilla suomeksi, brittn mainittu sarjakuvakirjana ja j\xc3\xa4lkimm\xc3\xa4inen kuukausittain ilmestyneiden lehtien muodossa. Lapsille suunnattuun versioon lis\xc3\xa4ttiin useita koomisia elementtej\xc3\xa4, kuten kilpikonnaveljesten mieltymys pizzaan. Varsinkin alkuper\xc3\xa4isess\xc3\xa4 sarjakuvassa on paljon viittauksia Marvelin Daredevil-hahmoon (esimerkiksi Daredevilin k\xc3\xa4siklaani on vaihdettu jalkaklaaniksi, ja my\xc3\xb6s mutanttien synty putkesta valuneen aineen seurauksena muistuttaa selv\xc3\xa4sti Daredevilin syntytarinaa)._NEWLINE_Sarjan hahmojen nimet tulevat italialaisesta renessanssitaiteesta, ja kilpikonnien nimet ovat Leonardo, Donatello, Michelangelo ja Raphael (lapsille suunnatussa versiossa Rafaello). Kilpikonnien sensei on Tikku (Splinter, tulee Daredevilin hahmosta Stick, joka on suomennettu Kepiksi; Splinter on joissakin yhteyksiss\xc3\xa4 suomennettu my\xc3\xb6s S\xc3\xa4r\xc3\xb6ksi). Kilpikonnien vihollisen Silppurin animaatiosarjassa esiintyneiden apureiden, Rocksteadyn ja Bebopin, nimet tulevat musiikin tyylisuunnista.\n_START_SECTION_\nIdean synty\n_START_PARAGRAPH_\nPitk\xc3\xa4n ty\xc3\xb6p\xc3\xa4iv\xc3\xa4n p\xc3\xa4\xc3\xa4tteeksi Laird ja Eastman viettiv\xc3\xa4t aikaa rentoutuen Lairdin luona katsoen televisiota ja piirrellen. Kaksikko alkoi piirt\xc3\xa4\xc3\xa4 huvikseen piirroshahmoja ja iltaa kohden Eastman piirsi kaksijalkaisen kilpikonnan, jolla oli nunchakut kiinnitettyin\xc3\xa4 molempiin k\xc3\xa4sivarsiin. H\xc3\xa4n kutsui piirrostaan \xe2\x80\x9dninja turtleksi\xe2\x80\x9d. Huomattuaan piirroksen Laird kysyi Eastmanilta, miksei sen nimi voisi olla teini-ik\xc3\xa4inen mutanttininjakilpikonna. T\xc3\xa4m\xc3\xa4n idean my\xc3\xb6t\xc3\xa4 kaksikko alkoi ty\xc3\xb6st\xc3\xa4\xc3\xa4 ideaansa vihkoihin. He kirjoittivat syntytarinan, joka parodioi kaksikon suuresti kunnioittaman Frank Millerin tekemi\xc3\xa4 sarjakuvia Daredevili\xc3\xa4 ja Roninia._NEWLINE_Yhdest\xc3\xa4 kilpikonnasta lopulta luotiin yhteens\xc3\xa4 nelj\xc3\xa4 kilpikonnaa, jotka toimivat ryhm\xc3\xa4n\xc3\xa4. Heill\xc3\xa4 oli my\xc3\xb6s is\xc3\xa4hahmona mutatoitunut rotta nimelt\xc3\xa4 Tikku, joka toimi my\xc3\xb6s ninjutsu-sensein\xc3\xa4. Laird ja Eastman my\xc3\xb6s kehitteliv\xc3\xa4t kilpikonnille eri asuja, mutta p\xc3\xa4\xc3\xa4tyiv\xc3\xa4t piirt\xc3\xa4m\xc3\xa4\xc3\xa4n kaikille samanlaiset asusteet. Hahmojen nime\xc3\xa4misess\xc3\xa4 he puolestaan eiv\xc3\xa4t halunneet k\xc3\xa4ytt\xc3\xa4\xc3\xa4 japanilaisia nimi\xc3\xa4, koska kaksikko oletti niiden olevan liian kummallisia amerikkalaisille lukijoille. T\xc3\xa4m\xc3\xa4n my\xc3\xb6t\xc3\xa4 he p\xc3\xa4\xc3\xa4ttiv\xc3\xa4t k\xc3\xa4ytt\xc3\xa4\xc3\xa4 eurooppalaisia nimi\xc3\xa4 ja koska molemmat olivat opiskelleet taidehistoriaa, he p\xc3\xa4\xc3\xa4ttiv\xc3\xa4t nimet\xc3\xa4 hahmot renessanssiaikaisten taiteilijoiden mukaan; Raphael, Donatello, Leonardo ja Michelangelo. Tuolloin he kirjoittivat Michelangelon nimen v\xc3\xa4\xc3\xa4rin kirjoitettuaan sen Michaelangelona. Sittemmin uusimmissa painoksissa nimi on korjattu tarkoitukselliseen muotoon eli Michelangeloksi. Tarinan valmistuttua kaksikko alkoi kuvittaa sarjakuvaa ja koska molempien piirrostyylit olivat hyvin samankaltaisia he kykeniv\xc3\xa4t vaihtamaan kuvittajan ja v\xc3\xa4ritt\xc3\xa4j\xc3\xa4n rooleja._NEWLINE_Kaksikon saatua sarjakuvansa valmiiksi he p\xc3\xa4\xc3\xa4ttiv\xc3\xa4t etsi\xc3\xa4 lehden julkaisijaa, mutta eiv\xc3\xa4t l\xc3\xb6yt\xc3\xa4neet ket\xc3\xa4\xc3\xa4n, joka olisi ollut halukas ottamaan sarjakuvan tuotantoon. Lopulta kaksikko p\xc3\xa4\xc3\xa4tti julkaista itse sarjakuvansa Eastmanin saadessa veronpalautuksesta 500 dollaria. He lainasivat viel\xc3\xa4 Eastmanin sed\xc3\xa4lt\xc3\xa4 700 dollaria ja k\xc3\xa4yttiv\xc3\xa4t rahat tehd\xc3\xa4kseen 3\xc2\xa0000 kopiota tekem\xc3\xa4st\xc3\xa4\xc3\xa4n mustavalkosarjakuvasta. Heill\xc3\xa4 j\xc3\xa4i viel\xc3\xa4 sopiva m\xc3\xa4\xc3\xa4r\xc3\xa4 rahaa mainostamiseen ja he ostivat mainospaikan silloisesta suositusta sarjakuvauutislehdest\xc3\xa4 Comics Buyer\'s Guide. T\xc3\xa4m\xc3\xa4 my\xc3\xb6s kannatti, sill\xc3\xa4 kaksikko sai puheluja useilta sarjakuvien levitt\xc3\xa4jilt\xc3\xa4, jotka olivat valmiita ostamaan kaikki kopiot. Ensimm\xc3\xa4inen numero tulostettiin 1. huhtikuuta 1984 ja se saatiin valmiiksi juuri ennen New Hampshiren Portsmouthissa 5. toukokuuta pidetty\xc3\xa4 sarjakuvatapahtumaa, jossa Eastman ja Laird esitteliv\xc3\xa4t tulostimen vuoksi tavallista suuremman sarjakuvan._NEWLINE_Kuukautta my\xc3\xb6hemmin kaksikko p\xc3\xa4\xc3\xa4tti nimet\xc3\xa4 Turtlesin sarjakuvia julkaisevan yhti\xc3\xb6ns\xc3\xa4 Mirage Studios. Tuolloin heill\xc3\xa4 ei kuitenkaan ollut varsinaista studiota, jonka vuoksi he pitiv\xc3\xa4t nime\xc3\xa4 Mirage (suomeksi harha) sopivana nimityksen\xc3\xa4. Lis\xc3\xa4ksi Lairdilla oli ty\xc3\xb6kokemusta sanomalehdest\xc3\xa4 ja h\xc3\xa4n teki sarjakuvan p\xc3\xa4\xc3\xa4tarinasta ja kuvituksesta nelisivuisen niin sanotun mediakortin, jonka he l\xc3\xa4hettiv\xc3\xa4t 180 televisio- ja radioasemalle. T\xc3\xa4m\xc3\xa4 auttoi my\xc3\xb6s suuresti sarjakuvan mainostamisessa, sill\xc3\xa4 muun muassa useat paikalliset sanomalehdet kirjoittivat pitk\xc3\xa4n tarinan Mirage Studiosta ja heid\xc3\xa4n luomuksestaan Turtlesista. My\xc3\xb6s PBS-radiokanava teki viiden minuutin ohjelman, jossa kerrottiin kaksijalkaisista kilpikonnista. Todellisen uutislevikkeen onnistui tekem\xc3\xa4\xc3\xa4n UPI, jonka tarina levisi koko Yhdysvalloissa useille eri sanomalehdille. T\xc3\xa4m\xc3\xa4n my\xc3\xb6t\xc3\xa4 heid\xc3\xa4n sarjakuvansa sai suurta kiinnostusta ja kaikki 3\xc2\xa0000 kopiota myytiin hyvin nopeasti. Lokakuussa julkaistiin toinen numero, jonka kaikki 15\xc2\xa0000 kopiota myytiin my\xc3\xb6s hyvin nopeasti, sek\xc3\xa4 maaliskuussa 1985 julkaistun kolmannen numeron 35\xc2\xa0000 kopiota._NEWLINE_Menestyksen my\xc3\xb6t\xc3\xa4 Turtles-sarjakuvat laajenivat my\xc3\xb6s muihin projekteihin. Palladium Books muun muassa tuotti paperilla pelattavan roolipelin. Dark Horse Miniatures puolestaan tuotti peliin p\xc3\xa4\xc3\xa4hahmoista pelinappulat. Samalla sarjakuvien suosion vain kasvaessa lisenssoija agentti Mark Freedman huomasi sen potentiaalin menesty\xc3\xa4 muissakin projekteissa n\xc3\xa4hty\xc3\xa4\xc3\xa4n Palladiumin Turtles roolipelin. H\xc3\xa4n otti yhteytt\xc3\xa4 Eastmaniin ja Lairdiin, joille h\xc3\xa4n vakuutti saavan laajemman suosion. Freedman otti yhteytt\xc3\xa4 pieneen leluyhti\xc3\xb6\xc3\xb6n, jotka olisivat valmiita tuottamaan poikien toimintafiguureja, sill\xc3\xa4 isommat yhti\xc3\xb6t eiv\xc3\xa4t v\xc3\xa4ltt\xc3\xa4m\xc3\xa4tt\xc3\xa4 ottaisi suurta riski\xc3\xa4. H\xc3\xa4n sai solmittua sopimuksen Playmates Toys -yhti\xc3\xb6n kanssa, joka suostui tuottamaan figuureja, mik\xc3\xa4li konseptista tuotettaisiin televisio-ohjelma. Freedman sai her\xc3\xa4tetty\xc3\xa4 Murakami \xe2\x80\xa2 Wolf \xe2\x80\xa2 Swenson animaatioyhti\xc3\xb6n kiinnostuksen tehd\xc3\xa4 viiden jakson mittaisen minisarjan televisioon. Sarjan suosion my\xc3\xb6t\xc3\xa4 siit\xc3\xa4 tuotettiin vuodelle 1988 useampia jaksoja ja samalla Freedman sai Archie Comicsin julkaisemaan sarjaan perustuvan v\xc3\xa4rillisen sarjakuvan, joka oli tarkoitettu alkuper\xc3\xa4isen sarjakuvan sijasta lapsille. Menestyksen my\xc3\xb6t\xc3\xa4 alkuper\xc3\xa4isten sarjakuvien myynti kasvoi suuresti ja yhden numeron kopioita myytiin noin 125\xc2\xa0000.\n_START_SECTION_\nElokuvat\n_START_PARAGRAPH_\nTurtlesista on tehty kolme n\xc3\xa4ytelty\xc3\xa4 elokuvaa ja yksi lyhytkestoinen n\xc3\xa4ytelty televisiosarja. Maaliskuussa 2007 ilmestyi uusi Turtles-tietokoneanimaatioelokuva, jonka pohjalta Ubisoft julkaisi TMNT-konsolipelin kaikille pelikonsoleille sek\xc3\xa4 PC:lle. Vuonna 2009 julkaistiin viides elokuva. 2010-luvulla on tehty kolme uutta elokuvaa, joista viimeisin julkaistiin 2019.\n_START_SECTION_\nAnimaatiosarjat\n_START_PARAGRAPH_\nKilpikonnista on tehty kolme animaatiosarjaa, joista ensimm\xc3\xa4ist\xc3\xa4 Turtles \xe2\x80\x93 mutanttikilpikonnat -sarjaa tehtiin vuosina 1987\xe2\x80\x931996. Seuraavan sarjan tekeminen aloitettiin vuonna 2003. Vanhempi perustuu sarjakuvan lapsille suunnattuun versioon, uudemmat 4 ensimm\xc3\xa4ist\xc3\xa4 tuontantokautta pysyv\xc3\xa4t uskollisempana alkuper\xc3\xa4isen sarjakuvan tyylille. Vanhemmassa Turtles-hahmot saivat ensimm\xc3\xa4ist\xc3\xa4 kertaa eriv\xc3\xa4riset naamiot, kun alkuper\xc3\xa4isiss\xc3\xa4 sarjakuvissa kaikilla hahmoilla oli punaiset naamiot. _NEWLINE_Isossa-Britanniassa vanhemman sarjan nimi muutettiin muotoon "Teenage Mutant Hero Turtles", koska ohjelmien lapsille soveltuvuutta valvovat viranomaiset tulivat siihen tulokseen, ettei lapsille tarkoitetun ohjelman nimess\xc3\xa4 saa k\xc3\xa4ytt\xc3\xa4\xc3\xa4 japanilaisiin salamurhaajiin viittaavaa ninja-sanaa. Samasta syyst\xc3\xa4 Michelangelon nunchakut h\xc3\xa4visiv\xc3\xa4t sarjan kolmannen kauden j\xc3\xa4lkeen, ja niiden tilalle tulivat k\xc3\xb6yden p\xc3\xa4tk\xc3\xa4t._NEWLINE_Ensimm\xc3\xa4ist\xc3\xa4 animaatiosarjaa ei ole n\xc3\xa4ytetty Suomessa televisiossa 1990-luvun j\xc3\xa4lkeen. Sit\xc3\xa4 n\xc3\xa4ytettiin aikanaan englanninkielisen\xc3\xa4, mutta sarjan jaksoja dubbattiin suomeksi VHS-videoille 1990-luvulla._NEWLINE_Vuonna 2012 Nickelodeonilla alkoi kolmas animaatiosarja, Teini-ik\xc3\xa4iset mutanttininjakilpikonnat.\n_START_SECTION_\nVideo- ja tietokonepelit\n_START_PARAGRAPH_\nTurtlesista tehtiin paljon tietokonepelej\xc3\xa4. Alun perin kolikkopelin\xc3\xa4 ilmestyneit\xc3\xa4 tappelupelej\xc3\xa4 ilmestyi kolme kappaletta, ja n\xc3\xa4it\xc3\xa4 ehk\xc3\xa4 viel\xc3\xa4 tunnetumpi oli alun perin NES:ille vuonna 1989 Konamin julkaisema toimintaseikkailu Teenage Mutant Ninja Turtles, joka sai hyv\xc3\xa4t arvostelut alan lehdiss\xc3\xa4. Kaikki pelit k\xc3\xa4\xc3\xa4nnettiin lukuisille eri laitteille. My\xc3\xb6hemmin 1990-luvulla ilmestyi viel\xc3\xa4 Tournament Fighters -peli, jossa taisteltiin yksi yht\xc3\xa4 vastaan._NEWLINE_2000-luvulla Turtles-pelej\xc3\xa4 on tuotettu lis\xc3\xa4\xc3\xa4 uuden televisiosarjan my\xc3\xb6t\xc3\xa4. Lis\xc3\xa4ksi vuonna 2007 julkaistiin samannimiseen elokuvaan perustuva TMNT-peli. Kaksi vuotta my\xc3\xb6hemmin Turtlesin 25-juhlavuoden kunniaksi julkaistiin syksyll\xc3\xa4 2009 Teenage Mutant Ninja Turtles: Smash-Up.\n_START_SECTION_\nOmistus\n_START_PARAGRAPH_\nSarjakuvan perustivat Eastman ja Laird, jotka toimivat yhdess\xc3\xa4 sarjakuvan parissa aina vuoteen 1995. T\xc3\xa4m\xc3\xa4n j\xc3\xa4lkeen sarjakuva koki taantuman ja kaksikko piti taukoa sarjakuvan tekemisest\xc3\xa4. Image Comics tarjoutui jatkamaan Turtlesin sarjakuvan tekemist\xc3\xa4 vuosina 1996-1999. Tuona aikana Eastman keskittyi enemm\xc3\xa4n toiseen projektiinsa Heavy Metaliin. 1. kes\xc3\xa4kuuta 2000 ilmoitettiin Lairdin ja heid\xc3\xa4n yhti\xc3\xb6ns\xc3\xa4 Mirage Studiosin ostaneen Eastmanin omistusoikeudet. H\xc3\xa4n sai edelleen taloudellisesti saatuja tuloja. My\xc3\xb6hemmin 1. maaliskuuta 2008 Laird osti Eastmanin loput oikeudet. Jo seuraavana vuonna Turtlesin 25. juhlavuotena 21. lokakuuta 2009 Peter Laird ilmoitti myyneens\xc3\xa4 Viacomin omistuksessa olevalle Nickelodeonille kaikki omistusoikeutensa Turtlesiin. Laird kuitenkin saisi viel\xc3\xa4 tehdyn sopimuksen my\xc3\xb6t\xc3\xa4 julkaista 18 Turtles-sarjakuvaa vuodessa. 2. huhtikuuta 2011 IDW Publishing julkisti WonderCon tapahtumassa ostaneensa Turtlesin sarjakuvaoikeudet. Eastman palasi kaupan my\xc3\xb6t\xc3\xa4 tekem\xc3\xa4\xc3\xa4n uudistettua Turtles-sarjakuvaa.'